Doložka zlučiteľnosti
návrhu zákona 
s právom Európskych spoločenstiev a právom Európskej únie

1.	Predkladateľ právneho predpisu:
vláda Slovenskej republiky

2.	Názov návrhu právneho predpisu:
Zákon o úžitkových vzoroch a o zmene a doplnení niektorých zákonov

3.	Problematika návrhu právneho predpisu:
a)	je upravená v práve Európskych spoločenstiev
-	sekundárne právo
1.	Smernica Európskeho parlamentu a Rady 98/44/ES zo 6. júla 1998 o právnej ochrane biotechnologických vynálezov (Mimoriadne vydanie Ú. v. EÚ, kap. 13/zv. 20).
2.	Smernica Európskeho parlamentu a Rady 2004/27/ES z 31. marca 2004, ktorou sa mení a dopĺňa smernica 2001/83/ES o právnych predpisoch spoločenstva týkajúcich sa liekov na humánne použitie (Mimoriadne vydanie Ú. v. EÚ, kap. 13/zv. 34).
3.	Smernica Európskeho parlamentu a Rady 2004/48/ES z 29. apríla 2004 o vymožiteľnosti práv duševného vlastníctva (Mimoriadne vydanie Ú. v. EÚ, kap. 17/ zv. 2).
b)	nie je upravená v práve Európskej únie
c)	je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev napr.
-	rozhodnutie Súdneho dvora Európskych spoločenstiev vo veci 15/74, Centrafarm BV v. Sterling Drug Inc.
-	rozhodnutie Súdneho dvora Európskych spoločenstiev vo veci C-316/95, Generics BV v. Smith & French Laboratories Ltd.

4. Záväzky Slovenskej republiky vo vzťahu k Európskym spoločenstvám a   Európskej únii:
a)	prijatie návrhu je plnením záväzkov Slovenskej republiky vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii (najmä článku 2, 53 a 54);
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie;
c)	1. smernica 98/44/ES bola transponovaná zákonom č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) s účinnosťou od 1. novembra 2001, pričom bol konštatovaný plný rozsah kompatibility
2. smernica 2004/48/ES – z gestorstva smerníc vyplývala pre SR povinnosť transponovať smernicu 2004/48/ES najneskôr do 29. apríla 2006. Smernica 2004/48/ES bola transponovaná zákonom č. 84/2007 Z. z., ktorým sa mení a dopĺňa zákon č. 618/2003 Z. z. o autorskom práve a právach súvisiacich s autorským právom (autorský zákon) a o zmene a doplnení niektorých zákonov, pričom bola konštatovaná úplná zhoda;
d)	v súvislosti s transpozíciou smernice 2004/48/ES bolo proti Slovenskej republike začaté konanie o porušenie Zmluvy o založení Európskych spoločenstiev podľa článku 226 až 228 Zmluvy o založení Európskych spoločenstiev v platnom znení;
e)	1.  Smernica Európskeho parlamentu a Rady 98/44/ ES zo 6. júla 1998 o právnej ochrane biotechnologických vynálezov bola transponovaná už v predvstupovom období zákonom č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon), pričom bol konštatovaný plný rozsah kompatibility so smernicou 98/44/ES. K nedostatku transpozície týkajúcej sa článku 13 ods. 2 až 5 smernice 98/44/ES došlo následne, až v priebehu schvaľovania vykonávacieho predpisu k patentovému zákonu (viď osobitná časť dôvodovej správy, k čl. III, k bodu 23.) 
2. Smernica Európskeho parlamentu a Rady 2004/48/ES z 29. apríla 2004 o vymožiteľnosti práv duševného vlastníctva bola do právneho poriadku prebraná zákonom č. 84/2007 Z. z. , ktorým sa mení a dopĺňa zákon č. 618/2003 o autorskom práve a právach súvisiacich s autorským právom (autorský zákon) a o zmene a doplnení niektorých zákonov, pričom niektoré inštitúty smernice boli už vtedy obsiahnuté v platnom znení Občianskeho súdneho poriadku aj v príslušných hmotnoprávnych úpravách; konštatovaná bola úplná zhoda.
V prípade premietnutí ustanovení smernice 2004/48/ES do návrhu zákona o úžitkových vzoroch a o zmene a doplnení niektorých zákonov nie je možné hovoriť o klasickej, prvotnej transpozícii, pretože platný zákon o úžitkových vzoroch v oblasti porušovania práv, resp. vymožiteľnosti práv odkazuje na aplikáciu patentového zákona, do ktorého smernica 2004/48/ES zákonom č. 47/2007 Z. z., ako je uvedené vyššie, už transponovaná bola. Pretože však návrh zákona o úžitkových vzoroch a o zmene a doplnení niektorých zákonov opúšťa model odkazov na aplikáciu niektorých ustanovení patentového zákona, sú dotknuté ustanovenia smernice 2004/48/ES  prenesené aj do tohto návrhu (§ 23 ods. 5, § 28 až 31).

5. 	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
úplný súlad.

6.	Gestor (spolupracujúce rezorty):
1.	smernica 98/44/ES – Úrad priemyselného vlastníctva SR
2.	smernica 2004/27/ES – Ministerstvo zdravotníctva SR
3.	smernica 2004/48/ES - Ministerstvo kultúry SR v spolupráci s Ministerstvom spravodlivosti SR a Úradom priemyselného vlastníctva SR